Diari Oficial de la Generalitat Valenciana


Sumari del DOGV 5963, del 26-02-2009 (2009/1993)

RESOLUCIÓ de 30 de setembre de 2008, del conseller de Medi Ambient, Aigua, Urbanisme i Habitatge, per la qual s'aprova definitivament la modificació puntual del Pla general d'ordenació urbana de València Càlcul de l'edificabilitat mitjana de les àrees urbanísticament homogènies en sòl urbà consolidat, del municipi de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5963

Data del DOGV
:   26-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1993


Data del document
:   30-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * València
    * administració local
    * edifici
    * pla d'urbanisme

RESOLUCIÓ de 30 de setembre de 2008, del conseller de Medi Ambient, Aigua, Urbanisme i Habitatge, per la qual s'aprova definitivament la modificació puntual del Pla general d'ordenació urbana de València Càlcul de l'edificabilitat mitjana de les àrees urbanísticament homogènies en sòl urbà consolidat, del municipi de València. [2009/1993]  
Vist l'expedient remés per l'Ajuntament de València relatiu a la modificació del Pla general Càlcul de l'edificabilitat mitjana en àrees urbanísticament homogènies en sòl urbà consolidat, a l'efecte de la seua aprovació definitiva i de conformitat amb els següents  
Antecedents de fet  
Primer. L'expedient va ser sotmés a informació pública per Acord plenari de data 27 de juliol de 2007, amb publicació en el DOCV número 5617, d'11 d'octubre de 2007, i en el periòdic Levante, el 22 de setembre de 2007. Transcorregut el període d'exposició pública, sense que es presentaren al·legacions, el Ple de l'Ajuntament del 30 de novembre de 2007 va aprovar provisionalment el document i va acordar demanar l'aprovació definitiva a la Comissió Territorial d'Urbanisme.  
Segon. El projecte consta de memòria justificativa i plànols de delimitació de les distintes àrees urbanísticament homogènies amb els seus corresponents quadres estadístics amb expressió de totes les magnituds que han intervingut en el càlcul, com també els índexs o coeficients resultants.  
Tercer. Aquesta modificació del Pla general persegueix la finalitat essencial de determinar l'aprofitament urbanístic corresponent a aquells terrenys qualificats pel planejament com a sòl dotacional públic, ubicats en sòl classificat com a urbà i no inclosos en àrees de repartiment pluriparcel·làries -és a dir, en unitats d'execució- ni tampoc en àrees de repartiment uniparcel·làries, i per tant, als que no se'ls atorga cap edificabilitat. I això a l'efecte de poder atorgar un valor d'adquisició a aquestes bosses de sòl urbans dotacionals pendents d'obtenció per l'administració, que seran adquirides mitjançant qualsevol de les formes legalment previstes en la normativa patrimonial de l'administració local.   
Així es delimiten les següents àrees urbanísticament homogènies en sòl urbà consolidat:  
  
\* \* \* \* \*  
(\*1) IEB= Epr\*/SCSU (edificabilitat privada excloses dotacions privades/sòl computable)  
(\*2) EM = Epr/(SCSU+%Dot) (edificabilitat privada/(sòl computable +% dotacions))  
(\*3) SD = ISD/IEB  
Per a delimitar les diferents àrees urbanísticament homogènies (AUH) s'han tingut en compte els criteris següents:  
- Excloure sòls classificats com a no urbanitzable o urbanitzable.  
- Distingir com a àrees independents les que responguen a un ús global o predominant diferent del residencial (terciari, industrial, dotacional o de transport)  
- Delimitar les diferents àrees concretant el seu perímetre a l'eix d'elements de la xarxa viària de caràcter estructural (GRV) o, si és el cas, coincidint amb el límit del sòl no urbanitzable o urbanitzable.  
- Agrupar aquells polígons, o, si és procedent, segregar o reagrupar parts d'aquests, que responguen a una mateixa morfologia urbana com a manifestació global o dominant.  
- Excloure, a l'efecte del càlcul, els terrenys que, inclosos en qualsevol àrea, s'integren en àmbits de gestió específicament determinats pel Pla general o pels seus instruments de desenvolupament posteriors, ja que s'integren en àrees de repartiment pluriparcel·làries que disposen del seu propi aprofitament tipus determinat.  
- Comptabilitzar com un conjunt a nivell ciutat la superfície d'aquells elements corresponents a la xarxa primària de dotacions públiques destinades a parcs i jardins (GEL) i serveis urbans (GSR), no incloses en àmbits de gestió específicament determinats pel Pla general o pels seus instruments de desenvolupament posteriors, i assignar a cada àrea la part proporcional que corresponga en funció de l'edificabilitat resultant, ja que es tracta de dotacions que presten servei al conjunt de la ciutat, per la qual cosa la seua imputació íntegra a una o altra AUH, produiria un resultat injust, atés que donaria lloc a un desequilibri injustificat en el càlcul de l'edificabilitat mitjana.  
El càlcul de l'edificabilitat de cada AUH ha seguit les regles següents:  
- L'edificabilitat s'ha calculat com a resultat de multiplicar la superfície màxima ocupable pel nombre màxim de plantes (inclosa la baixa) permesa pel Pla general per a cada porció de la parcel·la o illa, computant també l'edificabilitat dels àtics quan són permesos.  
- En parcel·les o illes amb coeficient d'edificabilitat assignat de forma aritmètica en m²sostre/m²sòl, l'edificabilitat s'ha obtingut com a resultat de multiplicar la seua superfície per l'esmentat coeficient.  
- No s'ha computat l'edificabilitat de soterranis i semisoterranis.  
- L'edificabilitat dels edificis protegits s'ha calculat segons l'edificació existent.  
En les parcel·les dotacionals amb aprofitament lucratiu privat s'ha calculat segons els articles 6.67 i seg. de les normes urbanístiques del Pla general.  
- Per a la resta de parcel·les dotacionals que el Pla general remet a un projecte específic per les seues característiques singulars s'han calculat amb un coeficient d'edificabilitat d'1 m²sostre/m²sòl.  
Quart. València disposa de Pla general d'ordenació urbana aprovat per Resolució del conseller d'Obres Públiques i Urbanisme, de data 28 de desembre de 1988.  
Cinqué. La Comissió Territorial d'Urbanisme de València, en sessió de data 26 de juny de 2008, va acordar: emetre informe favorable i elevar la modificació puntual del PGOU Càlcul de l'edificabilitat mitjana de les àrees urbanísticament homogènies en sòl urbà consolidat, al conseller de Medi Ambient, Aigua, Urbanisme i Habitatge per a l'aprovació definitiva d'aquest.  
Fonaments de dret  
Primer. La tramitació de la modificació del Pla general Càlcul de l'edificabilitat mitjana en àrees urbanísticament homogènies en sòl urbà consolidat del municipi de València ha sigut correcta, de conformitat amb l'article 83, per remissió de l'article 94.1 de la Llei 16/2005, de 30 de desembre, de la Generalitat Valenciana, urbanística valenciana (d'ara endavant LUV) quant a modificacions de plans.  
Segon. Els terrenys dotacionals públics pendents d'obtenció en sòl urbà, als quals es pretén donar un aprofitament a l'efecte de la seua valoració, formaven el que la doctrina denomina «àrea de repartiment dotacional o discontínua en sòl urbà». Així, l'article 63.2.a) de la LRAU creava la ficció que tots aquells terrenys dotacionals públics pendents d'obtenció en sòl urbà, atesa la semblant situació urbanística en què es trobaven, formaven una sola àrea de repartiment físicament discontínua en sòl urbà, als quals s'atribuïa un aprofitament tipus d'1 m²sostre/m²sòl, si bé permetent que el Pla poguera atribuir-los un aprofitament tipus menor, calculat basant-se en la mitjana de l'ordenació global dels sòls amb aprofitament urbanístic (article 64.4). En aquest sentit es va expressar la Sentència de la Sala Contenciosa Administrativa del TSJCV núm. 216 de 23 de febrer de 2001. El planejament general vigent de València acull expressament aquesta figura i li dóna el nom d'àrea de repartiment discontínua, regulant-la en l'article 3.2 de la modificació del PGOU d'acord amb l'aplicació de l'article 64.4 de la LRAU, per a la gestió del sòl urbà, aprovada pel llavors conseller d'Obres Públiques, Urbanisme i Transport de 23 de març de 1998.  
Per la seua banda, la LUV en l'article 55.2.d) atorga a aquests sòls un aprofitament, a l'efecte de la seua valoració, resultat de la mitjana ponderada dels aprofitaments referits a l'ús predominant del polígon fiscal en què estiguen inclosos. Això mateix es repeteix en l'article 113.3 del ROGTU. Però ambdós articles de la legislació urbanística valenciana no són més que transsumpte del que disposa l'article 29 de la ja derogada LRSV estatal (Llei 6/1998).  
La vigent Llei 8/2007 del sòl ha variat substancialment la conseqüència jurídica aplicable als terrenys que es troben en la situació descrita, i concretament dins de la regulació dedicada a la valoració del sòl urbanitzat, el seu article 23.1.a) afirma el següent en el paràgraf segon:  
«Si els terrenys no tenen assignada l'edificabilitat o ús privat per l'ordenació urbanística, se'ls atribuirà l'edificabilitat mitjana i l'ús majoritari en l'àmbit espacial homogeni que per usos i tipologies l'ordenació urbanística els haja inclòs».  
Com a diferències essencials respecte de la regulació ara derogada cal destacar que la mitjana d'aprofitaments ja no ha de ser «ponderada» i, sobretot, que el càlcul ja no fa referència a l'ús predominant dels polígons fiscals, sinó més aïna a àmbits espacials amb característiques homogènies des del punt de vista urbanístic, no cadastral.  
Basant-se en aquests antecedents legals s'ha determinat i calculat l'edificabilitat mitjana de les àrees urbanísticament homogènies (AUH) en sòl urbà consolidat.  
De conformitat amb la legislació estatal del sòl, es considera més adequat per diferents raons degudament justificades en la memòria de la modificació, determinar la base de càlcul per a la determinació dels aprofitaments urbanístics dels sòls dotacionals pendents d'obtenció, mitjançant la delimitació d'àmbits espacials homogenis per usos i tipologies, en lloc de mitjançant polígons fiscals, ja que en aquests últims poden concórrer les circumstàncies següents: dins de la seua delimitació poden incloure sòls amb diferents classificacions, o zones de diferent ordenació urbanística, o bé aquestes delimitacions no responen a una mateixa morfologia urbana, ni fan abstracció d'elements de la xarxa primària estructural de titularitat pública supramunicipals o municipals a nivell ciutat, circumstància que ha de ser tinguda en compte.  
Per això, en aquesta modificació s'han adoptat uns criteris complementaris de naturalesa més pròpiament urbanística, que permeten el càlcul de l'edificabilitat mitjana dels terrenys inclosos en àrees que, encara que no coincidisquen estrictament amb les dels polígons fiscals, quant a ús predominant, intensitat i tipologia edificatòria, és a dir, quant a la seua morfologia urbana, resulten homogènies urbanísticament.  
Una altra de les novetats introduïdes per l'actual Llei del sòl és que la mitjana d'aprofitaments que s'ha de calcular ha de ser simple i no ponderada, la qual cosa evita haver d'efectuar taxacions o valoracions de mercat per a concretar coeficients correctors d'homogeneïtzació referits a cada un dels usos, a fi de ponderar o homogeneïtzar l'edificabilitat corresponent a cada ús amb el respectiu coeficient.  
Com a conclusió cal afegir que, si bé en aquest expedient el càlcul de l'aprofitament mitjà dels sòls dotacionals pendents d'obtenció no ha seguit el procediment previst en els articles 55.2.d) LUV i 113.3 ROGTU, no obstant això és important destacar, com s'ha indicat anteriorment, que aquests articles són transsumpte de l'article 29 de la ja derogada LRSV 6/98, per la qual cosa es considera més encertat, perquè el sentit comú així ho exigeix, calcular l'aprofitament mitjà d'aquests sòls a l'efecte de la seua valoració, segons el que prescriu l'article 23.1.a) de la vigent Llei 8/2007 del sòl, per ser aquesta una competència exclusiva estatal de conformitat amb l'article 149.1.18ª de la CE (legislació sobre expropiació forçosa).  
Per tant, no s'aprecia obstacle legal que impedisca l'aprovació autonòmica, conforme a l'article 85 de la LUV, atés que la modificació proposada respon a l'interés públic local degudament justificat per la corporació, en resposta a la petició efectuada per diverses peticions de particulars, i altres administracions públiques i serveis municipals, que sol·liciten la fixació de l'aprofitament del sòl urbà consolidat com a requisit previ per a poder continuar la tramitació dels seus expedients d'expropiació.  
Tercer. Per a l'aprovació definitiva de la modificació proposada és competent el conseller de Medi Ambient, Aigua, Urbanisme i Habitatge, d'acord amb el que estableix l'article 6.e) del Decret 162/2007, de 21 de setembre, pel qual s'aprova el Reglament dels òrgans territorials i urbanístics de la Generalitat.  
Vistos els preceptes legals i la resta de pertinent aplicació, conforme a l'acord de la Comissió Territorial d'Urbanisme de València, resolc:  
Aprovar definitivament la modificació puntual del Pla general d'ordenació urbana de València Càlcul de l'edificabilitat mitjana de les àrees urbanísticament homogènies en sòl urbà consolidat, del municipi de València.   
Contra aquesta resolució, que posa fi a la via administrativa, es podrà interposar recurs potestatiu de reposició davant del conseller de Medi Ambient, Aigua, Urbanisme i Habitatge, en el termini d'un mes comptador des de l'endemà de la notificació de l'aquesta, d'acord amb el que estableixen els articles 116.1 i 117.1 de la Llei 4/1999 de modificació de la Llei 30/92, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que puga exercir qualsevol altre recurs que considere oportú.  
València, 30 de setembre de 2008.- El conseller de Medi Ambient, Aigua, Urbanisme i Habitatge: José Ramón García Antón.